אזיליה בנקס

ביוגרפיה

אזיליה אמנדה בנקס נולדה ב-31 במאי 1991. אמהּ של בנקס גידלה אותה ואת שתי אחיותיה בהארלם שבניו יורק, לאחר שאביה מת מסרטן הלבלב כשהייתה בת שנתיים. לפי בנקס, לאחר מות אביה החלה אמהּ להתעלל בה ובאחיותיה פיזית ומילולית: היא "חבטה בנו עם אלות בייסבול, דפקה את ראשנו בקירות ותמיד הייתה אומרת לי שאני מכוערת. אני זוכרת שפעם היא זרקה את כל האוכל שהיה במקרר כדי שלא יהיה לנו מה לאכול". בעקבות ההתעללות שעברה, בגיל 14 עזבה בנקס את בית אימה ועברה לגור עם אחותה הגדולה. כבר בגיל צעיר החלה בנקס להתעניין במשחק ושירה.
בשנת 2016 יצאה בנקס בהתכתבויות זועמות ובביטויים הומופוביים וגזעניים נגד הזמר הבריטי זאין מאליק, על עימות שהחל בטוויטר ובנוסף על דמיון מסוים במוצגים החזותיים בקליפ "LIKE I WOULD" של זיאן לקליפ של אזיליה "Chasing Time".

קריירה

בגיל עשר החלה בנקס להופיע במחזות זמר באוף ברודוויי ולמדה בתיכון "לה גוארדיה לאומניות הבמה" שבמנהטן. בגיל 16 נשלחה בנקס לאודישנים ל-TBS, ניקלודיאון וחוק וסדר, אך לא התקבלה. בנקודה זו החליטה בנקס לזנוח את קריירת המשחק, ובעקבות זאת החלה לכתוב שירי ראפ ו-R&B כפורקן יצירתי. במקום לסיים את לימודיה בתיכון התמקדה בנקס בחלומה להיות זמרת. ב-9 בנובמבר 2008, בשם "$Miss Bank", פרסמה בנקס באינטרנט את השיר הראשון שהקליטה, "Gimme a Chance". באותה השנה הוחתמה בנקס בחברת התקליטים XL Recordings, אך עזבה אותה לאחר מכן.

2011-2012: 1991 ו-Fantasea

בעקבות עזיבתה את חברת התקליטים XL Recordings, זנחה בנקס את השם "$Miss Bank" והחלה להשתמש בשמה, אזיליה בנקס, כשם הבמה שלה. באותה תקופה עברה בנקס למונטריאול, שם העלתה גרסאות דמו של שיריה, ביניהם השיר "L8R" וקאבר לשיר "Slow Hands" של אינטרפול. לאחר שפג תוקפה של הויזה הקנדית שלה, חזרה בנקס לניו יורק, שם התפרנסה ממכירת מחזיקי מפתחות במועדון ג'אז במנהטן ומריקוד במועדון חשפנות בקווינס. בנקס תיארה את התקופה הזו בחייה ואמרה כי "בתקופה הזאת הייתי ממש מדוכאת, לא היה לי מנהל, לא היה לי בן זוג, לא היו לי חברים ולא היה לי כסף. עבדתי במועדון חשפנות וניסיתי לא לומר את המילים הלא נכונות ולהיגרר לריב עם הבנות".
בספטמבר 2011 פרסמה בנקס הורדה חינמית לשיר "212", שיצא לאור כסינגל הראשון שלה מהמיני אלבום הראשון שלה "1991". הסינגל זכה להצלחה במצעדי סינגלים של מדינות אירופה, ביניהן בריטניה, שם הגיע למקום ה-12. פחות משנה לאחר מכן, ב-28 במאי 2012, יצא לאור המיני-אלבום "1991", שהגיע למעמד פלטינה באוסטרליה, ובנוסף באותו החודש הודיעה בנקס על כוונתה להוציא מיקסטייפ בשם "Fantasea". המיקסטייפ פורסם בעמוד הטוויטר של בנקס ב-11 ביולי באותה השנה.

2013-הווה: Broke with Expensive Taste

בשנת 2012 הודיעה בנקס כי אלבום האולפן הראשון שלה יקרא "Broke with Expensive Taste" וציינה כי צפויים להכלל בו שיתופי פעולה עם טוקו יאסאדה, תיאופילוס לונדון, קווין חוסיין ואריאל פינק. לפי בנקס, הסינגל הראשון מהאלבום היה אמור להיות השיר "Miss Amor", אך לבסוף, בינואר 2013, הוחלט להוציא את השיר "Yung Rapunxel" במקומו, שיצא לאור במרץ באותה השנה דרך SoundCloud.
בינואר 2013 הסתכסכה בנקס עם הבלוגר פרז הילטון בטוויטר. תחילה היה הוויכוח בין בנקס ובין הראפרית אנג'ל הייז, אך הילטון תמך בהייז וכינה את בנקס "כלבה בעלת עור פחם", ובתגובה כינתה בנקס את הילטון "הומו מתוסבך". איגוד ההומואים והלסביות נגד השמצות "GLAAD" טען נגד אמירותיה של בנקס כי "ללא קשר לכוונותיה, מה שחשוב הוא המשמעות שניתנת למילה על ידי מי ששומע אותה והנזק שהדבר גורם". בנקס הגיבה על ההערה בהשוואה לשימוש במילה "כושי" בתרבות ההיפ הופ ואמרה "למה דברים כמו רציחות, מין ואלימות וכדומה מקבלים, וכשאני מכנה הומו לבן 'הומו' הרגשות שלו חשובים יותר". חודש לאחר מכן בנקס לקחה חלק בוויכוח נוסף כאשר פרסמה רמיקס לשיר "Harlem Shake" של המפיק באואר בהשתתפותה, אותו ביקש באואר למחוק. לאחר מכן העלתה בנקס מחדש את הרמיקס, יחד עם מיילים מבאואר המראים כי הוא אהב את הגרסה בה משתתפת בנקס, אך ביקש ממנה למחוק אותה כי רצה שהראפר ג'וסי ג'יי ישתתף בשיר במקומה. לאחר הוויכוח פרסמה בנקס בטוויטר הודעה המיועדת לבאואר, בה כתבה "אתה יכול לטבוע בהומוסקסואליות". בתגובה לכך ציין ארגון הלהט"ב כי בפעם האחרונה שהשתמשה בנקס בביטויים מהסוג הזה המכירות של אלבומה עלו ב-18 אחוזים. ב-8 ביוני 2014 התנצלה בנקס על אמירותיה.
במאי 2013 הודיעה בנקס כי השיר "ATM Jam" בהשתתפות פארל ויליאמס צפוי לצאת לאור כסינגל השני מהאלבום. השיר יצא לאור כחודש לאחר מכן, אך לאחר הוצאתו הודיעה בנקס כי השיר לא יופיע באלבומה. באוגוסט 2013 הודיעה בנקס כי היא מתכננת להוציא מיקסטייפ נוסף שיהווה המשך למיקסטייפ הקודם שלה "Fantasea", שיקרא "Fantasea II: The Second Wave". בפברואר 2014 הודיעה בנקס כי אלבומה צפוי לצאת לאור במהלך הקיץ של אותה השנה.
הסינגל השני מאלבומה, "Heavy Metal and Reflective", יצא לאור ב-28 ביולי 2014 דרך חברת התקליטים של בנקס, Azealia Banks Records. הקליפ לשיר, שפורסם בערוץ היוטיוב של בנקס ב-5 באוגוסט, מציג באופן סמלי את שחרורה של בנקס מחברת התקליטים בה הייתה חתומה עד הוצאת השיר, אינטרסקופ רקורדס. כחודש לאחר מכן, ב-23 בספטמבר, יצא לאור הסינגל השלישי מהאלבום, "Chasing Time".
אלבום הבכורה של בנקס יצא לאור ב-6 בנובמבר 2014 לחנות האייטונס ללא הודעה מוקדמת. בראיון למגזין NME הודיעה בנקס כי היא כעת סיימה חצי מהעבודה על אלבומה הבא, "Business & Pleasure", וכי היא צפוי לצאת לאור בשנת 2016.
בפברואר 2015 הצטלמה בנקס בעירום למגזין "פלייבוי". ב-26 במאי פורסם באתר מגזין המוזיקה בילבורד כי בנקס צפויה להופיע בסרט הדרמה המוזיקלית "Coco" של הראפר ריזה.
באוגוסט 2015 הודיעה בנקס בחשבון הטוויטר שלה על כוונתה להוציא מיקסטייפ בספטמבר באותה השנה, ומאוחר יותר, במרץ 2016, להוציא את אלבום ההמשך למיקסטייפ הראשון שלה "Fantasea".
בשנת 2017 שיחקה בתפקיד ראשי של קוקו בסרט המוזיקלי "קוקו", לצד קומון, ובבימויו של הראפר ריזה.
ב-18 במרץ 2018 הוציאה את הסינגל "Anna Wintour".
ב-7 במאי 2018 הגיעה לישראל, והופיעה במועדון הבארבי שבתל אביב. לאחר הופעה שנויה במחלוקת מצידה, היא צייצה בטוויטר על חוויות שליליות שעברה בישראל כביכול, והבטיחה שלא לחזור להופיע במדינה זו.